Landmand Asger Møller Madsen sprøjtede onsdag sine marker med gødning. Helt til kanten. Og det er ulovligt. Den nye randzonelov forbyder nemlig landmænd at dyrke en bræmme på ti meter, hvis marken grænser op til grøfter og vandløb. En lov organisationen Bæredygtigt Landbrug finder ulovlig. - Sidste uges kontrolbesøg (fra NaturErhversstyrelsen red.) viste virkelig hvordan randzonekortene er fuldstændig fejlbehæftede, siger Asger Møller Madsen, der vurderer, at mindst halvdelen af den mængde jord, han er blevet pålagt at udlægge til randzone, ikke bør være det alligevel. - Derfor kan jeg heller ikke se, hvorfor vi skal overholde loven, siger han. Asger Møller Madsens og resten af Bæredygtigt Landbrugs provokerende aktioner imod randzoneloven kan dog heller ikke blive ved med at overraske det nordjyske folketingsmedlem Flemming Møller Mortensen (S). - Jeg synes, det er utroligt. Efterhåndenved jeg ikke, hvad man ikke kan forvente sig af medlemmerne af Bæredygtigt Landbrug. Det er som om, de har sat sig for bare at være autonome og være mod demokratiet og demokratiets spilleregler, siger han. Gødningen af jorden er ikke Asger Møller Madsens første brud på randzoneloven. Den selvsamme jord tilsåede han tidligere på året med afgrøder. Som det er nu, er det dog en gratis omgang at bryde loven. Det er nemlig endnu ikke klarlagt, hvilke konsekvenser, der skal være, eller hvem der skal tage affære. To kendsgerninger som Fødevareministeriet ifølge Flemming Møller Mortensen er meget opmærksomme på.

Referat:
De nordjyske landmænd i Bæredyggtigt landbrug fortsætter med at blæse på loven om randzonerne.